O ka tswa o ile wa bala lokwalopaka lono ka makgetlonyana mme o ka nna wa bo o dumalana le kafa lo tlhalosang boporofeti jwa Baebele ka teng. Le fa go ntse jalo, o ka tswa o etsaetsega go tsaya kgato e e latelang ya go kopanela le Basupi ba ga Jehofa. Le fa go ntse jalo, fa re lebane le masetlapelo, a go utlwa tlhagiso fela go lekane? Jaaka re ka bona mo kgannyeng ya go thunya ga Thaba ya Fugen, re tlhoka go tsaya kgato malebana le tlhagiso eo. Gakologelwa, bobotlana babegadikgang le batho ba ba tsayang ditshwantsho ba le 15 ba ile ba swa ka go bo ba ne ba batla go tlhomamisa gore ba bona tshedimosetso e e lekaneng. Tota e bile, mongwe wa batho ba ba tsayang ditshwantsho o ile a swa monwana wa gagwe o le mo konopong e e tobediwang go tsaya setshwantsho ka khamera ya gagwe. Mongwe wa batho ba ba ithutang ka makgwamolelo—yo o kileng a bolela gore, “Fa nka swa ka letsatsi lengwe, ke batla go swa ke le gaufi le lekgwamolelo”—o ne a swa fela ka tsela e a neng a eleditse ka yone. Botlhe ba ne ba ineetse mo tirong ya bone le mo dilong tse ba batlang go di bona. Le fa go ntse jalo, seo se ne sa felela ka gore ba latlhegelwe ke matshelo a bone—ditlamorago tsa go itlhokomolosa tlhagiso.